Koreyalik hamkorlar O‘zbekiston fond bozori uchun dasturiy-texnik majmuani joriy etadi

O‘zbekiston Respublikasi Xususiylashtirish, monopoliyadan chiqarish va raqobatni rivojlantirish davlat qo‘mitasida Koreya fond birjasining rais Kyengsu Choy boshchiligidagi delegatsiyasi bilan uchrashuv bo‘lib o‘tdi. Bu haqda qo‘mita matbuot markazi xabar berdi.

 Uchrashuv doirasida janubiy koreyalik hamkorlar tomonidan O‘zbekiston fond bozori uchun Yagona dasturiy-texnik majmuaning joriy etilishi bo‘yicha tadbirlar muhokama etildi.
Ushbu loyihani amalga oshirish uchun asos bo‘lib, 2011-yilning avgust oyida Koreya Respublikasi Prezidentining O‘zbekistonga qilgan tashrifi doirasida KFB va Davlat raqobat qo‘mitasi o‘rtasida O‘zbekiston Respublikasi qimmatli qog‘ozlar bozorini modernizatsiyalash bo‘yicha Bosh shartnoma hisoblanadi.
Ushbu dasturiy majmuani joriy etish doirasida amalga oshirilayotgan chora-tadbirlar yordamida “Toshkent” respublika fond birjasining ustav kapitali miqdori oshirildi (1 milliard so‘mdan 45 milliard so‘mgacha) va respublikaning to‘rtta yirik banklari — Milliy bank, Xalq banki, Sanoat-qurilish banki va Asaka bank o‘rtasida taqsimlandi. Koreya tomonidan yetkazib beriladigan dasturiy majmua uchun “Toshkent” respublika fond birjasi binosida tegishli maydon ajratildi.
Ayni paytda Davlat raqobat qo‘mitasi huzurida “Fond bozorining axborot-resurs markazi” DUK ta’sis etish bo‘yicha ishlar olib borilmoqda.
Birja savdolarini elektron ko‘rinishda olib borish, yangi moliya instrumentini joriy qilish, fond bozorida yagona hisob-kitob bankini belgilash, qimmatli qog‘ozlarga xalqaro kodlarni berish va boshqalar bo‘yicha mavjud qonunchilik hujjatlariga kiritiladigan o‘zgartirish va qo‘shimchalar loyihalari ishlab chiqildi va belgilangan tartibda Vazirlar Mahkamasiga kiritildi.
Mazkur yangiliklar Koreya fond birjasi va Koreya Adliya vazirligi bilan hamkorlikda amalga oshirildi.